PAE รูดเกือบ 9% หลังบอร์ดยกเลิกประชุมผู้ถือหุ้นวันที่ 29 ก.ค.นี้
PAE รูดเกือบ 9% ณ เวลา 10.26 น. ราคาอยู่ที่ 0.31 บ. ลบ 0.03 บ. หรือ 8.82% สูงสุดที่ 0.33 บ. ต่ำสุดที่ 0.31 บ. มูลค่าซื้อขายที่ 15.97 ลบ. ขณะที่วานนี้ (22 ก.ค.) บอร์ด PAE ให้เลื่อนการประชุมวิสามัญผู้ถือหุ้นวาระเพิ่มทุนที่จะมีในวันที่ 29 ก.ค.นี้ ออกไปอย่างไม่มีกำหนด
23 ก.ค. 2558

ผู้สื่อข่าวรายงานว่า ราคาหุ้นบริษัท พีเออี (ประเทศไทย) จำกัด (มหาชน) หรือ PAE ณ เวลา 10.26 น. ราคาอยู่ที่ 0.31 บาท ลบ 0.03 บาท หรือ 8.82% สูงสุดที่ 0.33 บาท ต่ำสุดที่ 0.31 บาท มูลค่าซื้อขายที่ 15.97 ล้านบาท ขณะที่ดัชนีตลาดหุ้นไทยโดยรวมบวก 0.15%
โดยปัจจัยที่ส่งผลให้ราคาหุ้นมีการปรับตัวลงแรง คาดว่ามาจากประเด็นที่วานนี้ (22 ก.ค.) PAE ได้มีการยกเลิกการจัดประชุมวิสามัญผู้ถือหุ้น วาระเกี่ยวกับการเพิ่มทุนออกไปอย่างไม่มีกำหนด
ทั้งนี้ PAE ระบุว่า ตามที่บริษัทได้กำหนดให้มีการจัดประชุมวิสามัญผู้ถือหุ้นครั้งที่ 1/2558 ในวันที่ 29 ก.ค. 58 โดยมีวาระที่เกี่ยวข้องกับการเพิ่มทุน ซึ่งได้มีการระบุวัตถุประสงค์ของการใช้เงินทุนในส่วนที่เพิ่มเพื่อรองรับการขยายการลงทุนในระบบผลิตน้ำประปาและระบบส่งท่อน้ำดิบ และสถานีสูบน้ำเพื่อการอุตสาหกรรมจำนวนรวมประมาณ 800 ล้านบาทนั้น ซึ่งทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทยให้ความเห็นว่าอาจเข้าข่ายเป็นรายการได้มาซึ่งสินทรัพย์ที่มีขนาดรายการเกินกว่า 50% ซึ่งจะต้องขออนุมัติจากที่ประชุมผู้ถือหุ้นและต้องแต่งตั้งที่ปรึกษาทางการเงินอิสระให้ความเห็นต่อการทำรายการ
ดังนั้น ที่ประชุมคณะกรรมการครั้งที่ 8/2558 ในวันที่ 22 ก.ค. 2558 มีมติว่า เพื่อให้บริษัทปฏิบัติตามประกาศคณะกรรมการกำกับตลาดทุนและประกาศคณะกรรมการตลาดหลักทรัพย์แห่งประเทศไทยที่เกี่ยวข้อง จึงเห็นควรให้เลื่อนวันประชุมวิสามัญผู้ถือหุ้น ครั้งที่ 1/2558 ออกไปก่อน โดยยังไม่กำหนดเวลา รวมทั้งให้ยกเลิกวันกำหนดรายชื่อผู้ถือหุ้นที่จะมีสิทธิเข้าร่วมประชุม (Record Date) เมื่อวันที่ 14 ก.ค. 58 และวันรวบรวมรายชื่อผู้ถือหุ้นตามมาตรา 225 ของพระราชบัญญัติหลักทรัพย์และตลาดหลักทรัพย์ พ.ศ. 2535 โดยวิธีปิดสมุดทะเบียนและพักการโอนหุ้นเมื่อวันที่ 15 ก.ค.2558